Document ID: /roh_data/filtered/fineweb-2-filterrobots_roh.jsonl.gz/41964

PPS tira la lingia cotschna tar la refurma d’asil
- Dumengia, 2.8.2015, 7:46
La Partida populara svizra vul cumbatter la refurma d'asil per proceduras acceleradas sch'ils advocats gratuits restan part da quella. Il president da la PPS Toni Brunner ha per quest cas annunzià in referendum da sia partida.
Sco quai che Brunner ha ditg envers la «Zentralschweiz am Sonntag» vegniss ina represchentanza legala gratuita a prolungar la procedura d'asil. Quai saja plinavant malgist envers ils Svizzers che stoppian la finala er pajar sezs lur advocats. Il Cussegl dals chantuns ha gia approvà la refurma d'asil, sco proxim decida il Cussegl naziunal.
RR novitads 08:00